Butikken Fingerbøl i Hadsund har en ret utraditionel grøn farve på facaden. En farve så skarp, at flere har klaget over den.

En noget utraditionel husfacade skaber debat i Hadsund. Ejeren føler sig uretfærdigt behandlet af kommunen, der mener at udsmykningen af hans butik strider imod lokalplanen. - Det er en frisk grøn farve. Den giver en god idé om, hvad du finder indenfor, siger Lars Walmar, der er ejer af den omdiskuterede grønne forretning Fingerbøl i Hadsund. Lars Walmar er dog stolt af sin butik i Hadsund og farven på facaden. -  Alt der er med bygningen, facaden, træværket, skiltningen, belysningen og så videre er for at tiltrække kunder, siger Lars Walmar. Den karakteristiske grønne bygning har fået flere til at klage, fordi de kan ikke lide farven. - Jeg synes, at farven er god. Den har den effekt, som den skal have. Det er en synlig bygning i bybilledet, og det er også det, som er meningen med den, siger Lars Walmar. Bygningen er dog heller ikke faldet helt i god jord hos de borgere, som vi mødte i Hadsund torsdag. - Den er meget grøn, men nu har vi vendt os til den, siger Lisbeth Knudsen fra Østergårde. - Jeg synes, at den skiller sig lidt ud, og jeg synes godt, at den kunne få en anden farve, siger Sarah Bødker fra Hadsund. Ifølge Mariagerfjord Kommune så tog sagen sin begyndelse, da der den 28. juni 2018 kom en klage fra frisørsalonen, som ligger over for den grønne butik. Inde i frisørsalonen oplevede man, at man blev generet af det grønne genskin fra facaden. Farvevalget er dermed et politisk spørgsmål, for ifølge lokalplanen er en farve ikke bare en farve. Kommunen har nu givet et påbud til Lars Walmar. - Vi vil helst at man kunne finde en mindelig ordning. Om hele bygningen skal farves i en anden farve, det er ikke sikkert, men der skal ske et eller andet, siger Per Kragelund der er medlem af Teknik- og Miljøudvalget i Mariagerfjord Kommune (Venstre). Lars Walmar mener dog, at han overholder loven. - Jeg mener ikke, at der er noget problem i forhold til lokalplanen. Jeg mener, at vi ligger os fint inden for de bestemmelser, der er vedrørende farve, siger Lars Walmar. KORREKTION: Det fremgår af indslaget, at Lars Walmar ejer den lyseblå bygning, som ligger ved siden af den omtalte grønne bygning. Dette er ikke korrekt. TV2 Nord beklager fejlen.